**PREDKLADACIA SPRÁVA**

Podľa § 70 ods. 2 zákona Národnej rady Slovenskej republiky   
č. 350/1996 Z. z. o rokovacom poriadku Národnej rady Slovenskej republiky Ministerstvo pôdohospodárstva a rozvoja vidieka Slovenskej republiky (ďalej len „predkladateľ“) predkladá na pripomienkové konanie návrh skupiny poslancov Národnej rady Slovenskej republiky   
na vydanie zákona o osobitnom odvode obchodných reťazcov (tlač 1162) (ďalej len „poslanecký návrh“).

Slovenská republika musí zabezpečovať strategické hospodárske záujmy štátu,   
ktorým je nespochybniteľne aj potravinová sebestačnosť štátu. Na zabezpečenie tohto strategického záujmu je potrebné zabezpečiť finančné prostriedky na rozvoj poľnohospodárstva a potravinárstva, ktoré sú dlhodobo finančne poddimenzované. Poslanecký návrh reaguje na prax v obchode s potravinami, kde obchodné reťazce ako jeden článok dodávateľského reťazca majú dominantné postavenie z pohľadu zisku, pričom toto nereflektuje na pridanú hodnotu,   
ktorú produkujú ďalšie články reťazca (výrobcovia a spracovatelia).

Poslanecký návrh deklaruje pozitívne vplyvy na rozpočet verejnej správy, negatívne   
aj pozitívne vplyvy na podnikateľské prostredie, nedeklaruje žiadne sociálne vplyvy, vplyvy   
na životné prostredie, a ani vplyvy na informatizáciu spoločnosti a služby verejnej správy pre občana.

Podľa navrhovateľov je poslanecký návrh v súlade s Ústavou Slovenskej republiky, zákonmi a ostatnými všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná.

**Stanovisko predkladateľa a zhrnutie pripomienkového konania:**

Predkladateľ k predloženému poslaneckému návrhu uvádza:

Za súčasnej situácie v obchode s potravinami je potrebné financovať najmä odbyt poľnohospodárskych produktov a potravinárskych výrobkov, financovať analýzy, prieskumy, výstavy a prezentácie súvisiace s odbytom poľnohospodárskych produktov a potravinárskych výrobkov. Z redistribuovaných finančných prostriedkov bude tiež v potravinárstve   
a poľnohospodárstve možné najmä:

* podporovať odbyt poľnohospodárskych produktov a potravinárskych výrobkov vyrobených v Slovenskej republike, podporovať zvyšovanie ich spotreby a predaja   
  s dôrazom na kvalitu a bezpečnosť na domácom a zahraničnom trhu,
* podporovať odbyt poľnohospodárskych produktov a potravinárskych výrobkov vo väzbe na národný program podpory poľnohospodárskych výrobkov a potravín Značka kvality SK na domácom a zahraničnom trhu,
* kompenzovať negatívne vplyvy globálnej zmeny počasia na poľnohospodársku prvovýrobu,
* vyhľadávať príležitosti na zvyšovanie odbytu poľnohospodárskych produktov   
  a potravinárskych výrobkov vyrobených v Slovenskej republike na domácom   
  a zahraničnom trhu a ich realizáciu,
* informovať a vzdelávať verejnosť o poľnohospodárskej a potravinárskej výrobe   
  v Slovenskej republike a o kvalite a bezpečnosti poľnohospodárskych produktov   
  a potravinárskych výrobkov vyrobených v Slovenskej republike s dôrazom   
  na zabezpečenie správnej výživy a zdravého životného štýlu,
* rozvíjať a podporovať kultúru a tradície v regiónoch v nadväznosti na poľnohospodársku prvovýrobu a potravinársku výrobu v oblasti spracovania poľnohospodárskych produktov a predaja potravinárskych výrobkov,
* zriadiť a zabezpečiť pravidelné financovanie fondu ťažko poistiteľných a nepoistiteľných rizík v poľnohospodárstve.

Predkladaný poslanecký návrh je spôsobilý zabezpečiť nevyhnutné finančné prostriedky, avšak podľa názoru predkladateľa je definícia obchodného reťazca príliš široká a môže zasahovať aj subjekty, ktoré nespĺňajú základný predpoklad disproporcie prerozdelenia pridanej hodnoty, marže a zisku v obchodno-dodávateľskom reťazci.

Predkladateľ navrhuje vypustiť definíciu obchodnej aliancie podľa § 2 ods. 1 písm. e), ktorá môže v praxi spôsobiť viacero aplikačných problémov. Obchodná aliancia tiež nemusí mať právnu subjektivitu. Ďalej sa dá predpokladať, že môžu nastať situácie, v ktorých jednotliví členovia aliancie spĺňajú kritéria pre obchodný reťazec (alebo nespĺňajú) a aliancia rovnako spĺňa tieto kritéria (alebo nespĺňa). Obchodná aliancia spravidla nedisponuje finančnými prostriedkami z maloobchodu s potravinami, a preto má predkladateľ zato, že by mala byť vypustená z pôsobnosti tohto zákona.

Poslanecký návrh z definície obchodného reťazca vo všeobecnosti vyníma v § 2 ods. 2 len zariadenia spoločného stravovania. Predkladateľ navrhuje, aby sa výluka rozšírila aj o malé a stredné podniky vo všeobecnosti (v zmysle Odporúčania Európskej komisie 2003/361/ES),   
ďalej o tzv. podnikové predajne, kde je výrobca aj predajcom potraviny (prípadne sú majetkovo prepojení) a maloobchodné predajne, ktoré predávajú výlučne jednu sortimentnú skupinu potravín (triedu v zmysle vykonávacieho Nariadenia Komisie (EÚ) 2017/1925).   
V § 2 navrhujeme zohľadniť vyššie uvedené výluky.

Poslanecký návrh by mal podľa predkladateľa zohľadňovať tiež špecifiká prevádzok,   
ktoré sa nachádzajú v zmysle zákona č. 336/2015 Z. z. o podpore najmenej rozvinutých okresov   
a o zmene a doplnení niektorých zákonov v tzv. menej rozvinutých okresoch a špecifiká  prevádzok, ktoré sa nachádzajú v malých obciach, resp. v obciach kde sú najviac tri prevádzky, ktoré predávajú potraviny. Vyššie uvedené prevádzky by nemali byť zaťažené odvodom, aby boli zabezpečené potreby obyvateľov a nebol narušený rozvoj menej rozvinutých regiónov.

V prípade obcí, kde sa nachádzajú maximálne tri prevádzky by nemali byť prevádzky zaťažené odvodom z pohľadu civilnej bezpečnosti. Predkladateľ navrhuje, aby sa § 4 upravil   
tak, aby do základu odvodu nebol započítavaný čistý obrat prevádzok, ktoré sú špecifikované vyššie.

Predkladateľ sa stotožňuje s pripomienkou Ministerstva financií Slovenskej republiky vznesenou v rámci pripomienkového konania, aby sa v súvislosti s plánovaným zavedením osobitného odvodu obchodných reťazcov, ktorý bude zároveň výdavkom (nákladom) znižujúcim výsledok hospodárenia a základ dane, do návrhu zákona vložil nový čl. II, ktorým sa bude novelizovať zákon č. 595/2003 Z. z. o dani z príjmov v znení neskorších predpisov, na základe ktorého sa osobitný odvod obchodných reťazcov bude považovať za daňový výdavok až po jeho zaplatení. V nadväznosti na doplnenie nového čl. II je tiež potrebné v názve návrhu zákona na konci pripojiť tieto slová: „a o doplnení zákona č. 595/2003 Z. z. o dani z príjmov v znení neskorších predpisov“.

Poslanecký návrh bol predložený do pripomienkového konania, v ktorom bolo vznesených celkovo 92 pripomienok, z toho 64 zásadných. Zásadné pripomienky k poslaneckému návrhu uplatnili COOP Jednota Slovensko, spotrebné družstvo (CJS), Klub 500, Konfederácia odborových zväzov Slovenskej republiky (KOZSR), Ministerstvo financií Slovenskej republiky (MFSR), Potravinárska komora Slovenska (PKS), Protimonopolný úrad Slovenskej republiky (PMÚSR), Republiková únia zamestnávateľov Slovenskej republiky (RÚZSR), Slovenská aliancia petrolejárskeho priemyslu a obchodu (SAPPO), Slovenská komora daňových poradcov (SKDP), Slovenská obchodná a priemyselná komora (SOPK), Slovenská poľnohospodárska a potravinárska komora (SPPK), Združenie miest a obcí Slovenska (ZMOS) a Zväz obchodu Slovenskej republiky (ZOSR). V pripomienkovom konaní bola vznesená   
aj hromadná pripomienka verejnosti.

Uvedené pripomienkujúce subjekty okrem odmietavého stanoviska k poslaneckému návrhu ako celku (CJS, Klub 500, KOZSR, PKS, PMÚSR, RÚZSR, SAPPO, SOPK, ZMOS a ZOSR) navrhujú podobne ako predkladateľ vypustiť v § 2 obchodnú alianciu z legálnej definície obchodného reťazca podľa odseku 1 písm. a) spolu s legálnou definíciou obchodnej aliancie podľa odseku 1 písm. e), či rozšíriť výnimku z pôsobnosti zákona aj na ďalšie subjekty (CJS, RÚZSR SPPK, ZOSR). Okrem toho pripomienkujúce subjekty namietajú nastavenie základu odvodu v § 4, žiadajú diverzifikovať sadzbu odvodu ustanovenú v § 5 (CJS, PMÚSR, RÚZSR, SKDP, SOPK a ZOSR), navrhujú v § 10 ods. 1 definovať pojem „posledné známe výnosy z prevádzkovej a finančnej činnosti“ a navrhujú v § 10 ods. 2 znížiť navrhovanú pokutu, prípadne ustanoviť jej hornú a dolnú sadzbu (CJS, RÚZSR a ZOSR), a navrhujú aplikovať v konaní a rozhodovaní o veciach upravených poslaneckým návrhom namiesto daňového poriadku ustanovenia správneho poriadku (CJS, RÚZSR SPPK, ZOSR).

Všetky pripomienky sú uvedené v časti materiálu „Vznesené pripomienky v rámci pripomienkového konania“.

**Záver:**

Predkladateľ konštatuje, že poslanecký návrh reaguje na súčasnú nežiaducu situáciu v maloobchode s potravinami, pričom zabezpečuje nevyhnutné finančné prostriedky   
pre poľnohospodárstvo a potravinárstvo. Je však potrebné, aby navrhovatelia zohľadnili pripomienky predkladateľa, týkajúce sa vypustenia obchodnej aliancie z definície obchodného reťazca spolu s vypustením samotnej definície obchodnej aliancie, aby navrhovatelia v nadväznosti na § 2 ods. 2 pristúpili k rozšíreniu negatívneho vymedzenia pojmu obchodný reťazec, a to spôsobom a v rozsahu, ktorý je uvedený vyššie v stanovisku predkladateľa k poslaneckému návrhu, a aby navrhovatelia zohľadnili aj pripomienku Ministerstva financií Slovenskej republiky o potrebe novelizácie zákona č. 595/2003 Z. z. o dani z príjmov v znení neskorších predpisov v novom čl. II návrhu zákona. Po zohľadnení a zapracovaní týchto pripomienok, predkladateľ odporúča vláde Slovenskej republiky vysloviť **súhlas** s predloženým poslaneckým návrhom.